ནམ་རྒྱུན་དུ་བོད་ན་ཆེས་དར་བའི་རླུང་རྟའི་བ་དན་དུ་ངོགས་དབུས་སུ་རྟ་མཆོག་ནོར་བུས་མཚོན་པ་དང་།ཕྱོགས་བཞིར་སྟག་སེང་ཁྱུང་འབྲུག་བཞིའི་གཟུགས་བཅས་ཡོད་པ་དེ་དག་གི་གོ་དོན་དུ།འགའ་ཞིག་གིས་སྡེ་བཞིའི་གཟུགས་སུ་བཀོད་པ་མི་འཇིགས་པ་སྟེ་རྣམ་པར་རྒྱལ་བའི་མཚོན་དོན་དུ་བཤད་སྲོལ་ཡོད་འདུག་པ་དེའང་དོན་དང་ལྡན་མོད།དངོས་དོན་འབྱུང་བའི་མཚོན་བྱེད་དུ་གོ་དགོས་ཏེ།སྟག་ནགས་ཚལ་གནས་པས་འབྱུང་བ་ཤིང་ཁམས་སམ་རླུང་གི་ཁམས་མཚོན་པ་དང་།སེང་གེ་རི་བོར་གནས་པས་སའི་ཁམས་མཚོན།ཁྱུང་བར་སྣང་དུ་གནས་པ་དང་རྭ་ལས་མེ་འབར་བས་མེའི་ཁམས་མཚོན་པ་དང་།འབྲུག་རྒྱ་མཚོ་ལ་གནས་པས་ཆུའི་ཁམས་མཚོན་པ་དང་།རླུང་ནི་ཀུན་ལ་ཁྱབ་པས་ནམ་མཁའི་ཁམས་ཏེ་ནགས་ཚལ་དང་རི་བོ།བར་སྣང་དང་རྒྱ་མཚོ་རྣམས་འབྱུང་བའི་མཚོན་དཔེར་མ་བཀོད་པར་དེ་དག་ལ་གནས་པའི་སེམས་ཅན་དེ་རྣམས་ཀྱིས་འབྱུང་བའི་མཚོན་དཔེར་བྱས་པ་ནི།འབྱུང་བའི་ཁམས་ཙམ་མིན་པ་འབྱུང་བའི་བྱེད་ལས་ཀྱི་མཚོན་དོན་གཙོར་སྟོན་པ་ཤེས་ཐུབ།དེ་ལྟ་བུའི་བྱེད་ལས་རྟ་མཆོག་གི་གཟུགས་སུ་བཀོད་པ་དེའང་ཉེས་པ་ནས་ལེགས་པར་བགྲོད་པ་སོགས་སྐྱེ་བུའི་རེ་འདོད་ཡོངས་སུ་བསྐང་བ་ཡིད་བཞིན་གྱི་ནོར་བུ་རིན་ཆེན་དང་འདྲ་བས་རྟ་མཆོག་ནོར་བུའི་རྒྱན་དུ་བཀོད་སྲོལ་བྱུང་བ་དེ་ནི་ཀླུང་རྟའི་གོ་དོན་ཡང་དག་པ་ཡིན།དུས་ཕྱིས་སུ་ཀླུང་རྟ་ལ་རླུང་རྟ་ཞེས་རླུང་གི་གཞོན་པ་ལྟ་བུའི་གོ་དོན་དང་སྦྱར་ནས་འབྲི་སྲོལ་བྱུང་འདུག་པ་དེ་དག་ནི།རླུང་རྟ་བར་སྣང་དུ་འཕྱར་ཞིང་རླུང་གིས་གཡོ་བའི་བྱེད་ལས་དང་བསྟུན་པས་དེ་སྐད་སྲོལ་བྱུང་ཡོད་བསམ།